දෝනා මැණික් පතල් ගැන කියන විට අපූරු සිදුවීම් ගැනත් අසන්නට තිබේ. සමහර දෝනා අඩි සීය දෙසීය පොළොව යටින් ඈතට යයි. බලපත‍්‍රය ගෙන පතල ඇති ඉඩමේ මායිම පැන අල්ලපු ඉඩම්වල මායිම ද සොයාගෙන යන මේ දෝනාවන් ගැන අල්ලපු ඉඩමේ අය දන්නේ නැති අවස්ථා එමටය. අල්ලපු ඉඩම ගිලා බැස්සොත්, එසේත් නැත්නම් ඒ ඉඩමේ තට්ටු පළතලක් බැස ඉල්ලම් පාර ඔස්සේ දෝනා ගියොත් මිස එවැනි දෝනා යාමක් ගැන නිශ්චිතව දැන ගන්නට නැත. මැණික් පතලකට බලපත‍්‍ර දීමේ දී කොන්දේසි ගණනාවකි. පොදු මාර්ගයකට ආසන්නයෙන් පතල් බැසීමට අවසර නොදෙයි. ඒ නිසා ප‍්‍රධාන පාරකට අඩි සීය හමාර දුරින් පතල තිබෙද්දී හිටි හැටියේ පාරවල් ගිලා බසින අවස්ථා තිබේ. මීට වසර දෙකකට පෙර කුරුවිට නගරයේ සිට පාතගමට යාමට ඇති මාර්ගය ගිලා බැස්සේය. අඩි පහළොවේ විස්සේ මහ වළක් පාරේ ඇතිවිය. පාර දෙපැත්තේ වූ මැණික් පතල් වලින් ආ දෝනා නිසා ඒ තත්ත්වය ඇති වූ බව පසුව අනාවරණය විය. දැන් හැම දාම ඒ ස්ථානය ගිලා බසිමින් පවතී. පස් සහ ඒබිසී ගල් දමා පිරවීම හැරෙන්නට වෙනත් විකල්පයක් නැත්තේ දෝනා යෑම ද නොනැවතී සිදුකරන නිසා විය යුතුය. වරක මැණික් හා ස්වර්ණාභරණ අධිකාරීයෙන් කොළඹ වැටලීම් අංශයේ නිලධාරින්ට ලැබුණ පැමිණිල්ලක් අනුව එවැනි මැණික් පතලක් වැටලුවේ ය. මැණික් පතල බලපත‍්‍ර ඇති එකකි. චෝදනාව වූයේ දෝනාවක් පාරට කපා ඇති බවය. විමර්ශන නිලධාරීන්ට දෝනාව පරීක්‍ෂා කිරීමට කිහිප දෙනෙකුට දෝනාව කරා යාමට අවශ්‍යය. දෝනාව ඇතුළට යන්නට නම් ඔක්සිජන් මැෂිම ක‍්‍රියාකළ යුතුය. පතල කැපූ අය දෝනාවේ ගමන් මග දන්නා නිසා ඔවුන් විමර්ශන නිලධාරීන්ට පහසුකම් සැපයීම හිතාමතාම මග හැරියේය.
කොන්දේසි බොහොමයක් ඇත්තේ කුමන වර්ගයේ පතලක් සදහාද
මැණික් පතලකට